יואב ברונר

יואב ברונר (נולד ב-25 ביוני 1979) הוא קצין בצה"ל בדרגת תת-אלוף, המשרת כמפקד עוצבת הבזק. קודם לכן שימש מפקד חטיבת הצנחנים, מפקד החטיבה הצפונית ברצועת עזה, מפקד חטיבה 55, מפקד בא"ח צנחנים ומפקד גדוד 890. ברונר, בנם של יאיר ועדנה, נולד וגדל בקריית טבעון. למד בבית הספר היסודי נרקיסים ובאורט גרינברג שבקריית טבעון. הדריך והיה רשג"ד בשבט הצופים אלון בקריית טבעון. התגייס לצה"ל באוגוסט 1997, ושובץ בגדוד דוכיפת. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לגדוד דוכיפת ומונה למפקד מחלקה. בהמשך שימש כמפקד פלוגה בגדוד דוכיפת. לאחר מכן מונה למפקד פלוגה בבה"ד 1. הצלחתו בתפקיד זכתה להערכתו של מפקד בה"ד 1, גל הירש, שהמליץ בעקבות כך למפקד חטיבת הצנחנים, יוסי בכר, לשלבו בחטיבה, בכר נענה ושילבו תחילה כקצין בתפקיד מטה. לאחר מכן מונה למפקד פלוגת החוד בגדוד 890, והוביל אותה בין היתר במהלך מלחמת לבנון השנייה. בהמשך שימש כסגן מפקד גדוד 202 בין השנים 2009–2010. לאחר מכן מונה למפקד מגמת הכשרות של גדס"ר צנחנים. בשנת 2012 הועלה לדרגת סא"ל ומונה לסגן מפקד חטיבת אילת, ושימש בתפקיד עד שנת 2013. בשנת 2013 מונה למפקד גדוד 890, והוביל אותו בין היתר בלחימה במבצע צוק איתן, את תפקידו סיים ב-5 באוגוסט 2015. ב-3 בספטמבר 2015 מונה למפקד בא"ח צנחנים, ושימש בתפקיד עד 16 ביולי 2017, בסיום תפקידו הועלה לדרגת אל"ם. ב-2 באוגוסט 2017 מונה למפקד חטיבה 55, ושימש בתפקיד עד 28 באפריל 2019. ב-23 במאי 2019 מונה למפקד החטיבה הצפונית ברצועת עזה. בינואר 2020, לאחר אירוע התהפכות כלי רכב צבאי שנבע מאי הקפדה על הנהלים, כינה את נהגי הביטחון השוטף ששירתו בגזרת חטיבתו "ערסים, תופעת טבע, הייתי שולח אותם לעזה". לאחר ביקורת על דבריו, חזר בו, יצר קשר באופן אישי עם כל אחד מהנהגים, התנצל בפניהם על דבריו והודה להם על עבודתם המסורה מדי יום בגזרה. שימש בתפקיד בין היתר במבצע שומר החומות. את תפקידו סיים ב-31 באוגוסט 2021. ב-13 באוקטובר 2021 מונה למפקד חטיבת הצנחנים. לאחר סיום תפקידו ב-30 במאי 2023 יצא ללימודים. ב-4 באוגוסט 2024 הועלה לדרגת תא"ל ומונה למפקד עוצבת הבזק. ברונר נשוי לליאור ואב לארבעה. בעל תואר ראשון בלימודי ארץ ישראל מאוניברסיטת בר-אילן, ותואר שני במדעי המדינה מאוניברסיטת חיפה. מדיה וקבצים בנושא יואב ברונר בוויקישיתוף אמיר בוחבוט‏, "כשנגמר האוויר בריאות, הבצל מתחיל להתקלף": כך נראה גיבוש צנחנים. צפו, באתר וואלה, 5 בנובמבר 2015 גילי קופר, המסלול החדש לצנחן, באתר צה"ל (דרך ארכיון האינטרנט), 27 בינואר 2016 מפרי עטו: המלחמה בחפיפניקיות, מערכות 463, אוקטובר 2015, עמודים 62–63 מלקו ז"ל: סיפור של אומץ, באתר ישראל היום, 29 באפריל 2017 ראובן וייס, מסע כיפה, ידיעות אחרונות, 9 באפריל 2014 גל הירש, "סיפור מלחמה סיפור אהבה", ידיעות ספרים, 2009, עמוד 320 אמיר בוחבוט‏, "בעידן המלחמה של היום המחבל נסתר": הצצה ל"לונה בא"ח" צנחנים, באתר וואלה, 17 ביולי 2017 גל פרל פינקל, הערכת אמ"ן מזהה אפשרות להסדרה עם חמאס, בדרום בינתיים אין רגיעה, באתר זמן ישראל, 23 בינואר 2020 ערן נבון, מצאנו את הגיבורים של תמונות המלחמה, באתר ישראל היום, 22 בספטמבר 2014 גל פרל פינקל, הרמטכ"ל מינה מח"טים חדשים, וכדאי לשים אליהם לב, באתר זמן ישראל, 16 בספטמבר 2020 שורת מינויים בצה"ל, באתר ערוץ 7, 26 בספטמבר 2016 מערכת אתר צה"ל, רשימת המינויים החדשים בצה"ל, באתר צה"ל, 29 באוקטובר 2018 יואב זיתון, מפקד חטיבה בצה"ל על נהגים מבצעיים: "ערסים, תופעת טבע", באתר ynet, 21 בינואר 2020 מפקד חדש לחטיבה הצפונית בעזה: אלוף-משנה עמי ביטון, באתר ערוץ 7, 31 באוגוסט 2021 אל"ם יואב ברונר נכנס לתפקיד מפקד חטיבת הצנחנים, באתר צה"ל, 13 באוקטובר 2021